Politikas analīze un ziņojumu sagatavošana

Konstatējumus no Cedefop 2010.–2014. gada apskata par virzību uz profesionālās izglītības un apmācības mērķu sasniegšanu apsprieda politikas diskusijās starp profesionālās izglītības ģenerāldirektoriem Grieķijas un Itālijas prezidentūras laikā un Arodmācību padomdevējas komitejas sanāksmēs. Tos izklāstīja arī Cedefop un ĢD EAC konferencē, kas notika 2014. gada 29.—30. septembrī. Cedefop deva ieguldījumu arī jauno profesionālās izglītības un apmācības prioritāšu formulēšanā. Centrs publicēja īsus apskatus par valstu profesionālās izglītības un apmācības sistēmām (Spotlights on VET) un sagatavoja plašus materiālus par visu dalībvalstu un Norvēģijas un Islandes politiku profesionālās izglītības un apmācības jomā. Šī informācija 2014. gadā ietvēra katrai konkrētai valstij adresētus ieteikumus Eiropas pusgada ietvaros. Cedefop izmantoja tā rīcībā esošo plašo informāciju par profesionālās izglītības un apmācības politiku, lai informētu par valstu centieniem stiprināt profesionālās izglītības un apmācības absolventu nodarbinātību saistībā ar kopīgo novērtējuma sistēmu par progresu izglītības un mācību politikas jomā (publicēts 2014. gada izdevumā Education and Training Monitor). Tika publicēti ar profesionālās izglītības un apmācības politiku saistīti statistikas rādītāji. Tas ļāva vieglāk pārskatīt situāciju katrā dalībvalstī. Cedefop palīdzēja izstrādāt rādītājus, kas balstās uz PIAAC datiem un ir publicēti ESAO galvenajā izdevumā Education at a Glance (“Izglītības apskats”).

Kopēji Eiropas instrumenti, kvalifikācijas un mācību rezultāti

Cedefop koordinēja EKS (Eiropas kvalifikāciju sistēmas) Padomdevēju grupu kopā ar Eiropas Komisiju un analizēja valstu kvalifikāciju sistēmu attīstību 36 valstīs. Rezultāti tika publicēti informatīvā paziņojumā Qualifications frameworks: expanding influence, persisting obstacles (“Kvalifikāciju sistēma: plašāka ietekme, bet šķēršļi turpina pastāvēt”). Turpinās atbalsts EQAVET un ECVET. Tiešsaistē publicēts European Inventory on validation of non-formal and informal learning (“Eiropas pārskats pār neformālās un ikdienējās mācīšanās atzīšanu”) 2014. gada atjauninājums par 33 valstīm. Cedefop publicēja arī informatīvu paziņojumu The validation challenge: how close is Europe to recognising all learning? (“Atzīšanas problēma: cik tuvu Eiropa ir visu veidu mācību atzīšanai?”). Kopš Europass tīmekļa vietnes atvēršanas (to uztur Cedefop un tā ir pieejama 27 valodās) apmeklējumu skaits ir sasniedzis 102 miljonus (2014. gadā: 21,7 miljoni; 2013. gadā: 20,1 miljons). Lietotāji ir izveidojuši 47 miljonus tiešsaistes CV (2014. gadā: 13,1 miljons; 2013. gadā: 9,8 miljoni). Cedefop veica mērķtiecīgu izpēti par to, kā stiprināt sinerģiju starp Eiropas līmeņa līdzekļiem un apsprieda konstatējumus augsta līmeņa konferencē (Saloniki, 28. un 29. novembris). 2013./2014. mācību gadā Cedefop koordinēja vismaz 245 mācību apmeklējumus, ko veica 2 709 izglītības un profesionālo mācību speciālisti no 34 valstīm (šī programma beidzās 2014. gada septembrī).

Pieaugušo izglītība, profesionālās pārmaiņas, māceklība

Lai atbalstītu Eiropas Māceklību aliansi, Cedefop stiprināja sadarbību Eiropas līmenī un starp dalībvalstīm saistībā ar mācīšanos darbavietā mācekļa prakses veidā un pārskatīja nosacījumus māceklības attīstībai un paplašināšanai dažādās valstīs. Cedefop un Eiropas Komisija organizēja Eiropas konferenci Steering Partnerships for Growth (“Vadošās partnerības izaugsmei”) (Saloniki, 7.–8. maijs), lai palīdzētu valstīm atrast potenciālos partnerus, kas vēlētos sadarboties māceklības shēmu izstrādē. Šai konferencei Cedefop publicēja informatīvu paziņojumu Developing apprenticeships (“Māceklības izstrāde”). Lai palīdzētu jauniešiem un strādājošajiem pielāgoties pārmaiņām darba tirgū un sasniegt pozitīvu darba tirgus iznākumu, Cedefop publicēja pētījumu Navigating difficult waters: learning for career and labour market transitions (“Navigācija nezināmos ūdeņos: mācības pārmaiņām karjerā un darba tirgū”).

Prasmju analīze

2014. gadā Cedefop pārņēma pienākumus attiecībā uz ES prasmju panorāmu. Cedefop tiešsaistē publicēja savas jaunākās prasmju piedāvājuma un pieprasījuma prognozes (2013.–2025. gadam) un deva ieguldījumu ziņojumam, ko sagatavoja Pasaules Ekonomikas foruma globālās darba kārtības nodarbinātības padome (kurā Cedefop piedalījās 2012.–2014. gadā), – Matching skills and labour market needs in the world economy – Building Social Partnerships for Better Skills and Better Jobs (“Prasmju atbilstība un darba tirgus vajadzības pasaules ekonomikā – sociālo partnerību veidošana labākām prasmēm un labākām darba vietām”); šis ziņojums tika prezentēts Davosas kongresu centrā (Davos-Klosters). Publicēts informatīvais paziņojums Skills mismatch: more than meets the eye (“Prasmju neatbilstība – lielāka, nekā izskatās”). Parīzē februārī tika organizēts Cedefop/ESAO “Zaļo prasmju” 2. forums. Sadarbībā ar Eiropas Izglītības fondu (ETF) un Starptautisko Darba organizāciju (ILO) Cedefop sagatavoja norādījumus par pieejām, kas ļautu prognozēt vajadzību pēc prasmēm. Centrs arī pievienojās ILO Starptautiskajam mācību centram (ITC-ILO), organizējot mācību kursu par “sagaidāmajām vajadzībām pēc prasmēm un to neatbilstību”. Cedefop palīdzēja sagatavot ESAO un Eiropas Savienības publikāciju Matching economic migration with labour market needs (“Ekonomiskās migrācijas atbilstība darba tirgus vajadzībām”).

Centra ietekme

Galvenie rezultatīvie rādītāji apliecina Centra lielo ietekmi: Cedefop darbs ir plaši citēts 97 ES politikas dokumentos. Cedefop padomi un specializētās zināšanas noderēja prezidentūras pasākumos un ES līmeņa augstāko ieinteresēto personu sanāksmēs politikas īstenošanas atbalstam (164 reizes). Cedefop organizēja 69 konferences, darbseminārus un sanāksmes ar ES un valstu iestāžu augsta līmeņa pārstāvjiem. 92 % dalībnieku šos pasākumus atzina par labiem vai ļoti labiem. Lejupielādētas 6 00 000Cedefop publikācijas, tostarp 71 000 informatīvu paziņojumu, kas adresēti politikas veidotājiem un publicēti astoņās valodās. Tas apliecina, ka interese par Centra zināšanām un sagatavotajiem apskatiem ir ļoti liela. Vadošie Eiropas plašsaziņas līdzekļi, tostarp, Die Welt, The Times izglītībai veltītais pielikums (Educational Supplement) un El País publicēja 745 rakstus par Cedefop. Centra publikācijas un pētījumi tika citēti akadēmiskos/zinātniskos izdevumos (2013.–2014. gadā – 413 reizes).

Plašāku informāciju skatīt Centra vietnē www.cedefop.europa.eu (Gada pārskats un 2014. gada darbības pārskats).